Βιογραφικό Σημείωμα

Η Έλενα Καραγιάννη έχει κάνει σπουδές τέχνης στην Ανωτάτη Σχολή Καλών Τεχνών στην Αθήνα και ανθρωπιστικές σπουδές στο Ελληνικό Ανοικτό Πανεπιστήμιο. Διδάσκει το μάθημα των καλλιτεχνικών σε δημόσια σχολεία από το 1998. Το 2016 διορίστηκε συντονίστρια εκπαίδευσης προσφύγων στη δομή Σχιστού. To 2014 συμμετείχε μαζί με άλλους τέσσερις εκπαιδευτικούς σε μια ερευνητική αποστολή στη Ρουάντα, όπου μελέτησαν την ιστορία και το εκπαιδευτικό σύστημα της χώρας, προκειμένου να δημιουργήσουν εκπαιδευτικό υλικό για τα ελληνικά σχολεία στη βάση των αρχών της αναπτυξιακής εκπαίδευσης («Στείλε τον φίλο μου σχολείο»/Ρουάντα, 2014, ActionAid Hellas). Το 2019 κυκλοφόρησε το βιβλίο της «Το ημερολόγιο μιας δασκάλας: Ιστορίες από το προσφυγικό» από τις εκδόσεις 24γράμματα, όπου περιγράφει τις εμπειρίες που είχε ως δασκάλα στο πεδίο της διαπολιτισμικής εκπαίδευσης.

Εκπροσωπεί το Δίκτυο Τέχνης και Δράσης, μια ομάδα εκπαιδευτικών και καλλιτεχνών που στόχο έχει να ενδυναμώσει, μέσα από την τέχνη και την εκπαίδευση, παιδιά πρόσφυγες, οροθετικούς κρατούμενους, γυναίκες, άντρες και τρανς εργαζόμεν@ στο σεξ (Red Umbrella Athens), και πολλούς ακόμα.

Από το 2001 έως το 2018 διοργάνωνε τα σχολικά Φεστιβάλ Τέχνης και Αποδοχής υπό την αιγίδα του Δήμου Αθηναίων και με την υποστήριξη της Υπηρεσίας για την Εκπαίδευση Προσφύγων του Υπουργείου Παιδείας, της Ύπατης Αρμοστείας του ΟΗΕ για τους Πρόσφυγες και της UNICEF.